Honde val vroue aan op strandDie polisie en nooddienste op die toneel waar twee vroue en hul honde aangeval is. Foto: Garrith Jamieson / Rescue Care Twee vroue is Vrydagoggend deur twee rondloperhonde, vermoedelik pitbulls, aangeval en gebyt toe hulle op die strand suid van die Durbanse hawe met hul honde gaan stap het. Ceron Lennox, operasionele bestuurder van Rescue Care, het aan Maroela Media gesê die voorval het omstreeks 09:15 op die strand naby Sloaneweg in die Bluff-woonbuurt plaasgevind. “Twee vroue, een in haar 50’s en een in haar 20’s, het op die strand met twee honde gestap toe die ander twee honde op hulle afgestorm het. Die pitbulls het die vroue en hul honde aangeval en toe weggehardloop.” Albei vroue het matige beserings, veral aan hul bene, opgedoen. Hulle is op die toneel gestabiliseer en met ŉ ambulans na ŉ nabygeleë hospitaal geneem vir verdere behandeling. Een van die vroue se honde het tydens die aanval weggehardloop en is steeds soek. Die ander hond is met bytwonde na ŉ plaaslike veearts geneem vir behandeling. Die twee pitbulls is nog weg, maar beamptes is besig om na hulle te soek.